和李校書新題樂府十二首 五弦彈
作者：元稹
朝代：唐

paragraphs: 趙璧五弦彈徵調，徵聲巉絕何清峭。
辭雄皓鶴警露啼，失子哀猿繞林嘯。
風入春松正凌亂，鶯含曉舌憐嬌妙。
嗚嗚暗溜咽冰泉，殺殺霜刀澀寒鞘。
促節頻催漸繁撥，珠幢斗絕金鈴掉。
千靫鳴鏑發胡弓，萬片清球擊虞廟。
衆樂雖同第一部，德宗皇帝常偏召。
旬休節假暫歸來，一聲狂殺長安少。
主第侯家最難見，挼歌按曲皆承詔。
水精簾外教貴嬪，瑇瑁筵心伴中要。
臣有五賢非此弦，或在拘囚或屠釣。
一賢得進勝累百，兩賢得進同周召。
三賢事漢滅暴彊，四賢鎮岳寧邊徼。
五賢竝用調五常，五常既敘三光耀。
趙璧五弦非此賢，九九何勞設庭燎。